Murermester Kjeld Pedersen, som vi alle kender som 'Murer-Kjeld', har både været hovedperson i en dokumentarfilm og en bog, blevet slået til ridder af Skipper Clement Lauget og nu bliver han skulptureret i sand midt i Hjørring. - Det er sådan en hyldest til Murer-Kjeld, siger bagmanden, Karsten Nielsen, der er indehaver af Søndervig Sandskulptur, der også arrangerer den årlige sandskulpturfestival i Blokhus. - Jeg er selv fra Hjørring og har drevet forretning i Søndervig, så nu kan jeg vise folk derhjemme, hvad det er, jeg går og laver. Men hvorfor nu en sandskulptur? Udover hyldesten af Murer-Kjelds mageløse arbejde med flytningen af Rubjerg Knude fyr i oktober sidste år, skal skulpturen lave reklame for både sandskulpturfestivallen i Blokhus, handelslivet i Hjørring og selvfølgelig Rubjerg Knude fyr. Skulpturen af Murer-Kjeld bliver en af i alt fire sandskulpturer, der bliver opført i Hjørring de kommende uger. - Der laves en ved Springvandspladsen, en ved Metrolpol, en på parkeringspladsen ved Meny og en på parkeringspladsen ved A-Z, fortæller Karsten Nielsen til TV2 Nord. De tre øvrige skulpturer bliver med motiver af henholdsvis ishuset i Tversted, Nordsøen Oceanarium og Børglum Kloster. - Det er et hollandsk par, mand og kone, der laver skulpturerne. Det tager cirka 10 dage at skulpturere en skulptur, siger bagmanden og indehaver af Søndervig Sandskulptur. Se de to programmer om flytningen af fyret:

Opsummering:
Murer-Kjeld, der er blevet ansigtet på flytningen af det ikoniske Rubjerg Knude fyr, bliver nu skulptureret i sand i Hjørring.